Europavei 6 (Trøndelag)

**Europavei 6 i Trøndelag** går mellom fylkesgrensen mot Nordland ved Nordlandsporten i Namsskogan, og grensen mot Oppland ved Svone sør for Kongsvoll i Oppdal.

## Standard
Foruten motortrafikkveiene har følgende strekninger en fartsgrense på 90 km/t:
* Grong–Formofoss (8&nbsp;km)
* Sørlia–Vist (7&nbsp;km)
* Rokne–Nordberg (5&nbsp;km)
* Skogn–Ronglan (6&nbsp;km)
* Kvithammer–Stjørdalshalsen (4&nbsp;km)
* Hommelvik–Ranheim (unntatt Stavsjøfjelltunnelen og Væretunnelen) (12&nbsp;km)
* Jaktøya–Skjerdingstad (6,9&nbsp;km)
* Brattlitunnelen–Liøya (4,3&nbsp;km)
* Klevan–Hesthåggån (4,6&nbsp;km)

## Tunneler og bruer
De lengste tunnelene er:
*Helltunnelen (3 928 m)
*Soknedalstunnelen (3 604 m)
*Stavsjøfjelltunnelen (1 721 m)
*Væretunnelen (1 627 m)
*Grillstadtunnelen (748 m)
:(Forbordsfjelltunnelen på 6,1 km er under bygging)
De lengste bruene er:
*Kroppanbrua (402 m)
*Gaulabrua (293 m)
*Verdalsbrua (286 m)
*Sandfærhusbrua (276 m)
*Nesbrua (220 m)

## Trafikkmengde
Årsdøgntrafikk for målepunkter (tall for 2019):
* Brekkvasselv, Namsskogan: 1560
* Nødalsbrua, Steinkjer: 2000
* Røra, Inderøy: 10520
* Hotran bru, Levanger: 8180
* Stavsjøfjelltunnelen, Malvik: 19260
* Tunga–Moholt, Trondheim: 42500
* Elgtråkket, Trondheim: 27210
* Melhus, Melhus: 13150
* Håggåtunnelen, Midtre Gauldal: 7610
* Stavå bru, Rennebu: 5220
* Drivstua, Oppdal: 2000
## Historikk
Dagens europavei 6 hadde opprinnelig betegnelsen riksvei 50. Veien ble opprettet 1. juni 1965, da den ble forlenget fra grensen mot Sverige ved Svinesund til Stjørdalshalsen i Trøndelag.

Gjennom Oppdal ble 3,5&nbsp;km av E6 i 2015 lagt delvis utenom sentrum. Traséen ligger nær Dovrebanen. Det ble anlagt tre rundkjøringer og underganger for gående og syklende. Arbeidet begynte i 2013 til kostnader på 345 millioner kroner. 19. oktober 2015 ble den nye traséen åpnet.

Statens vegvesen åpnet 6,5 km ny motortrafikkvei gjennom Soknedal og til Korporalsbrua 8. juli 2020. Den 27. juni 2022 åpnet 7 km firefelts motorvei med fartsgrense 110 km/t Kvål–Melhus sentrum.

### Skred ved Nesvatnet i 2025
I slutten av august 2025 gikk et jordskred i Levanger kommune og tok med seg en strekning av jernbanen, E6 og gamle E6 (som går parallelt og nær hverandre på stedet). Skredet gikk der jernbanen og E6 går nær Nesvatnet mellom Åsen og Skogn, og skredmassen skled ut i innsjøen. Bane Nor drev arbeid med stabilisering av kvikkleire på stedet da skredet gikk. Arbeidet var ledd i anlegg av nytt krysningsspor ved Nesvatnet sør for Ronglan stasjon. I forbindelse anlegg av krysningssporet drev Bane Nor kalksementstabilisering for å gjøre grunnen mer stabil

Mens E6 var stengt anbefalte Vegvesenet omkjøring via Sverige eller via Fosen med ferge Rørvik–Flakk. Det var tendenser til trafikkaos på småveiene i området da folk forsøkte å finne kortere omkjøring. Det er gjennomsnittlig 8400 kjøretøy daglig på E6 på stedet. Vegvesenet begynte i september 2025 med å anlegge en midlertidig omkjøringevei forbi stedet. Den midlertidige veien anslås å koste 50-70 millioner kroner. I november 2025 åpnet den midlertidige omkjøringsveien. 

Da Hell–Sunnanbanen ble anlagt forbi Nesvatnet tidlig på 1900-tallet viste det seg å være vanskelige grunnforhold med kvikkleire, og det var nødvendig å pæle grunnen for at banelegemet ikke skulle gli ut i innsjøen. Bane Nor vurderte i 2022 risikoen for masseutglidning til middels høy med fare for dødsfall i tilfelle det skjedde. Undersøkelser i 2023 påviste kvikkleire i grunnen. Da ny E6 ble anlagt i 2018 ble området ved Nesvatnet vurdert som risikabel byggegrunn og det var restriksjoner på anlegget i 2018. Området ved Nesvatnet ligger innenfor NVEs aktsomhetsområde for kvikkleireskred.

## Prosjekter
Nye Veier driver et større planleggingsarbeid og utbygging av E6 til motorvei og motortrafikkvei på strekningen fra Ulsberg i syd til Åsen i nord. Totalt dreier det seg om rundt 106 kilometer ny vei. Det meste skal bygges som firefelts motorvei med fartsgrense 110 km/t. Følgende strekninger planlegges eller bygges ut per 2022:

* Ulsberg–Vindåsliene (25 km). Byggeperiode 2020–2023. Strekningen kan bli utvidet ytterligere 5 kilometer sydover, til Nedgård. Dette må godkjennes politisk. Strekningen får i hovedsak fire felt og motorveistandard.
* Korporalsbrua–Gyllan (16 km), mulig byggeperiode 2023–2027. Bygges som firefelts motorvei med fartsgrense 110 km/t.
* Gyllan–Kvål (15 km), planlagt byggeperiode 2022–2026. Bygges som firefelts motorvei med fartsgrense 110 km/t.
* Ranheim–Værnes (23 km), planlagt byggeperiode 2020–2025, men er utsatt med tre til seks år. Bygges som firefelts motorvei med fartsgrense 110 km/t.
* Kvithammer–Åsen (19 km), under utbygging med  byggeperiode 2021–2027. Bygges som firefelts motorvei med fartsgrense 110 km/t. Strekningen vil ha fem tunneler: Forbordsfjelltunnelen, Høghåmmårtunnelem, Ramshåmmårtunnelen, Grubbåstunnelen og Åstunnelen. Mellom Kvithammarkrysset og Vuddudalen går traseen i rett linje sammenlignet med eksisterend E6 som går i bue ut til Åsenfjorden. Store deler av strekningen vil være i tunnel.

I 2021 oppdaget vegvesenet sprekker i betongen på Stavåbrua mellom Ulsberg og Berkåk. Stavåbrua ble oppført av den tyske okkupasjonsmakten i 1942. For å redusere belastningen på broen var den åpen i bare en retning om gangen. En midlertidig bro ble satt opp vinteren 2021/2022 og skal fungere inntil E6 er lagt i ny trase.

## Kommuner og knutepunkter

## Referanser